钦定古今图书集成/明伦汇编/家范典/第111卷 > 《尔雅》 > 《送表弟吕让将仕进序》唐·柳宗元
## 钦定古今图书集成/明伦汇编/家范典/第111卷 > 《尔雅》 > 《送表弟吕让将仕进序》唐·柳宗元

吾观古豪贤士，能知生人艰，饥羸寒蒙难抵暴捽抑
无告以呼而怜者，皆饱穷厄，恒孤危，詑詑忡忡，东西
南北无所归，然后至于此也。今有吕氏子名让，生而
食肉，厌粱稻，欺纨縠，幼专靖，不好游，不践郊牧坰埜，
不目小民农夫耕筑之倦苦，不耳呼怨，而独粹然怜
天下之穷甿，坐而言，未尝不至焉。此孰告之而孰示
之邪？积于中，得于诚，往而复，咸在其内者也。彼告而
后知，示而后哀，由外以铄己，因物以激志者也。中之
积诚之得，其为贤也莫尚焉。吕氏子得贤人之上资，
增以嗜儒书，多文辞，上下今古，左程右准，以为直道。
其于远且大，若稼而谷，圃而蔬，不丐买而有也。今来
言曰：“道不可特出，功不可徒成。必由仕以登，假辞以
通，然后及乎物也。吾将通其辞，干于仕，庶施吾道，愿
一决其可不可，于子何如？”余曰：“志存焉，学不至焉，不
可也。学存焉，辞不至焉，不可也；辞存焉，时不至焉，不
可也。今以子之志，且学而文之，又当主上兴太平，贤
士大夫为宰相卿士，吾子以其道从容以行，由于下，
达于上，旁施其事业”，若健者之升梯，举足愈多，身愈
高，人愈仰之耳。道不误矣，勤而不忘，斯可也；怠而忘，
斯不可也。“舍是，吾无以为决”，子其行焉。